钦定古今图书集成/明伦汇编/官常典/第300卷 > 韦陟
## 钦定古今图书集成/明伦汇编/官常典/第300卷 > 韦陟

按《唐书韦安石传》：安石子陟，字殷卿，与弟斌俱秀敏
异常童。安石晚有子，爱之。神龙二年，安石为中书令，
陟甫十岁，授温王府东阁祭酒，朝散大夫。风格方整，
善文辞，书有楷法，一时知名士皆与游。开元中，居丧，
以父不得志，殁乃兴。斌杜门不出八年，亲友更往敦
晓，乃彊。调为洛阳令。宋璟见陟，叹曰：‘盛德遗范，尽在
是矣’。”累除吏部郎中，中书令张九龄引为舍人，与孙
逖、梁涉并司书命，时号得才。迁礼部侍郎。陟于鉴裁
尤长。故事，取人以一日试为高下，陟许自通所工，先
就其能试之，已乃程考，由是无遗材。迁吏部侍郎。选
人多伪集，与正调相冒，陟有风采，擿辩无不伏者。黜
正数百员，诠综号为公平。然任威严，或至詈诘，议者
訾其峻。又自以门品可坐阶三公。居常𥳑贵，视僚党
謷然，其以道谊合，虽后进布衣，与均礼。李林甫恶其
名高，恐逼己，出为襄阳太守。徙河南采访使。以判官
员锡善讯覆，支使韦元甫工书奏，时号“员推”，韦状，陟
皆倚任之。俄袭郇国公，坐事贬守锺离、义阳。后为河
东太守，以失职内怏怏，乃毁廉隅，颇饷谢权幸，欲自
结。天宝十二载，入考华清宫。杨国忠忌其才，谓拾遗
吴豸之曰：“子能发陟罪乎？吾以御史相处。”豸之乃劾
陟馈遗事，国忠又使甥婿韦元志左验，陟惶悸，赂吉
温求救，由是俱得罪。陟贬桂岭尉，坐不行，徙平乐。会
安禄山陷洛阳，弟斌没贼。国忠欲构陟与贼通，密谕
守吏，令胁陟使忧死。州豪杰共说曰：“昔张说被窜，匿
陈氏以免。今若诏书下，谁敢庇公？愿公乘扁舟遁去，
事宁乃出，不亦美乎！”陟慨然曰：“命当尔，其敢迯刑！”因谢遣，坚卧不出。岁馀，肃宗即位，起为吴郡太守，使者
趣追，未至，会永王兵起，委陟招谕，乃授御史大夫、江
东节度使，与高适来瑱会安州。陟曰：“今中原未平，江
淮骚离，若不齐盟质信，以示四方，知我等协心戮力，
则无以成功。”乃推瑱为地主，为载书，登坛曰：“淮西节
度使瑱、江东节度使陟、淮南节度使适御国威，命，纠
合三垂，翦除凶慝，好恶同之，毋有异志。有渝此盟，坠
命亡族，罔克生育。皇天后土，祖宗明神，实鉴斯言。”辞
旨慷慨，士皆陨泣。永王败，帝趣陟赴凤翔。初，季广琛
从永王乱，非其本谋，陟表广琛为历阳太守尉安之。
至是，恐广琛有后变，乃驰往谕诏恩，释其疑而后趣
召。帝雅闻陟名，欲倚以相，及是迁延，疑有顾望意，止
除御史大夫。会杜甫论房琯词意迂慢，帝令陟与崔
光远、颜真卿按之。陟奏：“甫言虽狂，不失谏臣体。”帝由
是疏之。富平人将军王去荣杀其县令，帝将宥之，陟
曰：“昔汉高帝约法，杀人者死。今陛下杀人者生，恐非
所宜。”时朝廷尚新，群臣班殿中，有相吊哭者。帝以陟
不任职，用颜真卿代之，更拜吏部尚书。久之，宗人伐
墓柏，坐不相教，贬丝州刺史，还授太常卿。吕𬘡入辅，
荐为礼部尚书、东宫留守。史思明逼伊、洛，李光弼议
守河阳，陟率东京官属入关避之。诏授吏部尚书，令
就保永乐，以图收复。卒，年六十五，赠荆州大都督。陟
早有名，而为林甫、国忠摈废。及肃宗择相，自谓必得，
以后至不用，任事者皆新进，望风惮之，多言其骄倨。
及入关，又不许。至京师，郁郁不得志，成疾且卒，叹曰：
“吾道穷于此乎！”性侈纵，喜饰服马，侍儿阉童列左右
常数十。侔于王宫主第。穷治馔羞，择膏腴地艺榖麦，
以鸟羽择米，每食视庖中所弃，其直犹不减万钱。宴
公侯家，虽极水陆，曾不下著。常以五采笺为书记，使
侍妾主之，以裁答受意而已，皆有楷法。陟惟署名，自
谓所书“陟”字若五朵云，时人慕之，号“郇公五云体。”然
家法修整，敕子允就学，夜分视之，见其勤，旦日问安，
色必怡。稍怠，则立堂下不与语。虽家僮数十，然应门
宾客，必允主之。永泰元年，赠尚书左仆射，太常博士
程皓议谥“忠孝”，颜真卿以为“许国养亲不两立，不当
合二行”为谥。主客员外郎归崇敬亦駮正之。右仆射
郭英又无学术，卒用太常议云。